Propunere de DECIZIE A CONSILIULUI de modificare a Deciziei 2000/125/CE a Consiliului din 31 ianuarie 2000 referitoare la încheierea Acordului privind stabilirea de norme tehnice mondiale aplicabile vehiculelor cu roți, echipamentelor și componentelor care pot fi montate și/sau utilizate la vehiculele cu roți („acord paralel”) /* COM/2012/0201 final - 2012/0098 (NLE) */





EXPUNERE DE MOTIVE 1. CONTEXTUL PROPUNERII · Motivele și obiectivele propunerii La nivel internațional, Comisia Economică pentru Europa a Națiunilor Unite (CEE-ONU) elaborează cerințe armonizate, menite să înlăture barierele tehnice din calea comerțului cu autovehicule între părțile contractante la Acordul revizuit din 1958 și să se asigure că aceste vehicule oferă un nivel ridicat de siguranță și de protecție a mediului. Obiectivul prezentei propuneri este de a simplifica și de a accelera procedura privind votarea regulamentelor CEE-ONU de către Comisie în numele Uniunii, reducând astfel timpul necesar pentru adoptarea acestor acte în cadrul CEE-ONU. Acest lucru este important deoarece, în prezent, sistemul de omologare de tip pentru vehicule al UE se bazează din ce în ce mai mult pe regulamentele CEE-ONU, care înlocuiesc legislația UE [a se vedea Regulamentul (CE) nr. 661/2009 privind siguranța generală[1]]. În plus, o adoptare mai rapidă a legislației va permite acordarea unor răspunsuri mai rapide la cererile operatorilor în materie de reglementare. În plus, modificările tratatelor care au avut loc după adoptarea Deciziei 97/836/CE a Consiliului, în special adoptarea Tratatului privind funcționarea Uniunii Europene, au schimbat în mod semnificativ procedura de luare a deciziilor care trebuie urmată pentru stabilirea poziției Uniunii în cadrul votării regulamentelor care urmează să fie adoptate de către CEE-ONU și pentru încheierea de acorduri între Uniune și organizațiile internaționale, astfel încât este necesară adaptarea deciziilor respective la noile proceduri. Prin urmare, prezenta propunere vizează adaptarea Deciziei 2000/125/CE a Consiliului la procedurile de luare a deciziilor referitoare la acordurile internaționale stabilite în Tratatul privind funcționarea Uniunii Europene (TFUE). · Contextul general Prin Decizia 2000/125/CE a Consiliului din 31 ianuarie 2000 referitoare la încheierea Acordului privind stabilirea de norme tehnice mondiale aplicabile vehiculelor cu roți, echipamentelor și componentelor care pot fi montate și/sau utilizate la vehiculele cu roți („acord paralel”)[2], Uniunea a aderat la acordul paralel, în cadrul Comisiei Economice pentru Europa a Națiunilor Unite (CEE-ONU). Respectiva decizie ar trebui să fie modificată pentru a reflecta modificările introduse de TFUE în ceea ce privește procedura de luare a deciziilor care trebuie urmată pentru stabilirea poziției Uniunii în cadrul votării regulamentelor care urmează să fie adoptate de către CEE-ONU și pentru încheierea de acorduri între Uniune și organizațiile internaționale. · Dispoziții în vigoare în domeniul propunerii Prin Decizia 2000/125/CE a Consiliului din 31 ianuarie 2000 referitoare la încheierea Acordului privind stabilirea de norme tehnice mondiale aplicabile vehiculelor cu roți, echipamentelor și componentelor care pot fi montate și/sau utilizate la vehiculele cu roți („acord paralel”)[3], Uniunea a aderat la acordul paralel. · Coerența cu celelalte politici și obiective ale Uniunii Propunerea este în concordanță cu obiectivele politicii comerciale comune, în conformitate cu articolul 217 din TFUE. Participarea Uniunii la lucrările CEE-ONU contribuie la dezvoltarea și la consolidarea armonizării pe plan internațional a regulamentelor tehnice referitoare la vehicule și, în consecință, la facilitarea comerțului internațional cu autovehicule. Acordul din 1958 joacă un rol-cheie în realizarea acestui obiectiv, deoarece producătorii pot utiliza un set comun de norme de omologare de tip, cunoscând faptul că produsele lor vor fi recunoscute de numeroase țări de pe diferite continente ca fiind în conformitate cu legislația lor națională. Astfel, armonizarea reglementării la nivel internațional este unul dintre cele mai eficace mijloace de prevenire a obstacolelor în calea comerțului. 2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI · Consultarea părților interesate În cursul elaborării propunerii, Comisia Europeană a consultat părțile interesate în cadrul Comitetului tehnic – autovehicule. · Evaluarea impactului Nu a fost efectuată nicio evaluare a impactului pentru prezenta propunere. 3. ELEMENTELE JURIDICE ALE PROPUNERII · Rezumatul acțiunii propuse Propunerea modifică Decizia 2000/125/CE a Consiliului pentru a reflecta modificările introduse de TFUE în ceea ce privește procedura de luare a deciziilor care trebuie urmată pentru stabilirea poziției Uniunii în cadrul votării regulamentelor care urmează să fie adoptate de către CEE-ONU și pentru încheierea de acorduri între Uniune și organizațiile internaționale. · Temei juridic Având în vedere că temeiul juridic pentru actul Consiliului care este modificat era constituit din articolele 95 și 133, coroborate cu articolul 300 alineatul (2) prima teză și cu articolul 300 alineatul (3) al doilea paragraf din Tratatul de instituire a Comunității Europene, temeiul juridic al propunerii este articolul 207 alineatul (3), coroborat cu articolul 218 alineatul (6) litera (a) punctul (v) din Tratatul privind funcționarea Uniunii Europene. · Principiul subsidiarității Votul în favoarea instrumentelor internaționale, cum ar fi proiectele de regulamente ale CEE‑ONU, și încorporarea lor în sistemul Uniunii pentru omologarea de tip a autovehiculelor se pot realiza numai de către Uniune. Prin aceasta se previne nu numai fragmentarea pieței interne, ci se asigură, de asemenea, standarde uniforme în materie de sănătate și de siguranță în întreaga UE. Sunt oferite, de asemenea, avantaje ale economiilor de scară: se pot realiza produse pentru ansamblul pieței europene și chiar pentru piața internațională, în loc ca acestea să fie adaptate pentru a obține omologarea de tip națională din fiecare stat membru în parte. Prin urmare, propunerea respectă principiul subsidiarității. · Principiul proporționalității Propunerea respectă principiul proporționalității dat fiind că nu depășește ceea ce este necesar în vederea atingerii obiectivelor privind garantarea unei bune funcționări a pieței interne și, în același timp, oferă un nivel ridicat de protecție și siguranță publică. · Alegerea instrumentelor Instrumentul propus: decizie a Consiliului. Utilizarea unei decizii a Consiliului se consideră a fi adecvată, fiind în conformitate cu cerințele prevăzute la articolul 218 alineatul (6) din TFUE. 4. IMPLICAȚIILE BUGETARE Propunerea nu are implicații asupra bugetului Uniunii. 5. ELEMENTE OPȚIONALE · Spațiul Economic European Actul propus nu prezintă relevanță pentru SEE și, prin urmare, nu ar trebui extins la Spațiul Economic European. 2012/0098 (NLE) Propunere de DECIZIE A CONSILIULUI de modificare a Deciziei 2000/125/CE a Consiliului din 31 ianuarie 2000 referitoare la încheierea Acordului privind stabilirea de norme tehnice mondiale aplicabile vehiculelor cu roți, echipamentelor și componentelor care pot fi montate și/sau utilizate la vehiculele cu roți („acord paralel”) CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 207 alineatul (3) și articolul 218 alineatul (6) litera (a) punctul (v), având în vedere propunerea Comisiei Europene, având în vedere aprobarea Parlamentului European[4], întrucât: (1) Prin Decizia 2000/125/CE a Consiliului din 31 ianuarie 2000 referitoare la încheierea Acordului privind stabilirea de norme tehnice mondiale aplicabile vehiculelor cu roți, echipamentelor și componentelor care pot fi montate și/sau utilizate la vehiculele cu roți („acord paralel”)[5], Uniunea a aderat la acordul paralel, în cadrul Comisiei Economice pentru Europa a Națiunilor Unite (CEE-ONU). (2) Directiva 2007/46/CE a Parlamentului European și a Consiliului din 5 septembrie 2007 de stabilire a unui cadru pentru omologarea autovehiculelor și remorcilor acestora, precum și a sistemelor, componentelor și unităților tehnice separate destinate vehiculelor respective (Directivă-cadru)[6] a înlocuit sistemele de omologare ale statelor membre cu o procedură de omologare a Uniunii, care stabilește un cadru armonizat cuprinzând dispozițiile administrative și cerințele tehnice generale pentru toate vehiculele, sistemele, componentele și unitățile tehnice separate noi. Directiva respectivă a încorporat regulamentele CEE-ONU în sistemul de omologare de tip pentru vehicule al UE, fie ca cerințe pentru omologarea de tip sau ca alternative la legislația UE. De la adoptarea Directivei 2007/46/CE, regulamentele CEE-ONU au înlocuit din ce în ce mai mult legislația UE în cadrul omologării de tip pentru vehicule a UE. (3) Modificările tratatelor care au avut loc după adoptarea Deciziei 97/836/CE și, în special, adoptarea Tratatului privind funcționarea Uniunii Europene au schimbat în mod semnificativ procedura de luare a deciziilor care trebuie urmată pentru încheierea de acorduri între Uniune și organizațiile internaționale, făcând necesară adaptarea Deciziei 2000/125/CE la noile proceduri. (4) Procedura de stabilire a poziției care urmează să fie adoptată în numele Uniunii în cadrul Organizației Națiunilor Unite ar trebui să fie, de asemenea, adaptată la procedura prevăzută în tratat și, prin urmare, este necesar să se respecte procedura prevăzută la articolul 218 alineatul (9) din Tratatul privind funcționarea Uniunii Europene. (5) Prin urmare, Decizia 2000/125/CE ar trebui modificată în consecință, ADOPTĂ PREZENTA DECIZIE: Articolul 1 Decizia 2000/125/CE se modifică după cum urmează: (1) Articolul 5 se modifică după cum urmează: (a) Alineatul (1) se înlocuiește cu următorul text: „1. Uniunea votează pentru stabilirea oricărui proiect de normă tehnică mondială sau a unui proiect de modificare a unei asemenea norme în cazul în care votul Uniunii în favoarea unui proiect paralel de normă tehnică a fost decis în conformitate cu procedura prevăzută la articolul 218 alineatul (9) din tratat.”; (b) Alineatul (3) se înlocuiește cu următorul text: „3. Poziția Uniunii cu privire la înscrierea și reafirmarea înscrierii în registrul normelor tehnice admisibile, precum și cea cu privire la soluționarea litigiilor între părțile contractante se stabilesc în conformitate cu procedura prevăzută la articolul 39 alineatul (9) din Directiva 2007/46/CE.”; (2) Articolul 6 se înlocuiește cu următorul text: „Articolul 6 1. Uniunea votează în favoarea unei propuneri de modificare a acordului paralel atunci când modificarea propusă a fost aprobată în conformitate cu procedura prevăzută la articolul 218 alineatul (6) litera (a) punctul (v) din tratat. În cazurile în care procedura respectivă nu a fost îndeplinită la timp, înainte ca votul să aibă loc, Comisia votează împotriva modificării în numele Uniunii. 2. Decizia de exprimare a unei obiecțiuni la o modificare a acordului paralel se ia în conformitate cu procedura prevăzută la articolul 39 alineatul (9) din Directiva 2007/46/CE.”. Articolul 2 Prezenta decizie intră în vigoare în a treia zi de la data publicării în Jurnalul Oficial al Uniunii Europene. Articolul 3 Prezenta decizie este notificată de către Comisie Secretarului General al Organizației Națiunilor Unite. Adoptată la Bruxelles, Pentru Consiliu Președintele [1] Regulamentul (CE) nr. 661/2009 al Parlamentului European și al Consiliului din 13 iulie 2009 privind cerințele de omologare de tip pentru siguranța generală a autovehiculelor, a remorcilor acestora, precum și a sistemelor, componentelor și unităților tehnice separate care le sunt destinate (JO L 200, 31.7.2009). [2] JO L 35, 10.2.2000, p. 12. [3] JO L 35, 10.2.2000, p. 12. [4] JO (…) (încă nepublicat). [5] JO L 35, 10.2.2000, p. 12. [6] JO L 263, 24.2.2011, p. 1.